Ø Per šį laikotarpį 10 valstybių narių pateikė 13 paraiškų dėl 41 mln. EUR paramos, skirtos 12 896 darbuotojams ir 1 155 nedirbantiems ir nesimokantiems jaunuoliams. Didžiausias darbuotojų skaičius buvo mašinų ir įrangos sektoriuje, taip pat mažmeninės prekybos ir oro transporto sektoriuose.

13 paraiškų, pateiktų per ataskaitinį laikotarpį, susijusios su 16 133 atleistais darbuotojais, iš kurių 12 896, sudarantiems 80 proc., buvo numatyta taikyti bendrai iš EGF finansuojamas pasiūlytas priemones.

EGF suteikia galimybę užtikrinti prie individualių poreikių specialiai pritaikytas priemones, skirtas atleistiems darbuotojams, o ESF parama paprastai yra bendresnio pobūdžio ir skirta platesnei tikslinei grupei (tiek darbuotojams, tiek bedarbiams). Be to, ESF daugiau dėmesio skiria integruotam darbo jėgos paklausos ir pasiūlos (paramos gavėjų įgūdžių, poreikių ir siekių) integruotam rėmimui, o EGF tradiciškai orientuotas į pasiūlą.

Apskritai šie du fondai vienas kitą papildo, nes suteikia galimybę tuos pačius klausimus spręsti dviem skirtingais laiko momentais: EGF teikia paramą darbą praradusiems samdomiems ar savarankiškai dirbantiems asmenims konkretaus masinio darbuotojų atleidimo per trumpą laikotarpį atveju. Jis teikia konkrečią Europos paramą krizės atveju, o ESF iš anksto teikia paramą siekiant strateginių ir ilgalaikių tikslų (pvz., žmogiškojo kapitalo didinimo ir pokyčių valdymo) vykdant daugiametes programas, kurių lėšos paprastai negali būti skirtos (nekeičiant veiksmų programos) krizinėms situacijoms, susidariusioms dėl netikėto masinio darbuotojų atleidimo, įveikti.

Pagrindiniai informacijos apie gautus EGF rezultatus šaltiniai – valstybių narių per šešis mėnesius nuo įgyvendinimo laikotarpio pabaigos teikiamos galutinės ataskaitos. Jos papildomos informacija, kuria valstybės narės dalijasi palaikydamos tiesioginius ryšius su Komisija, posėdžiuose ir konferencijose, taip pat atlikdamos auditą. 2017 ir 2018 m. valstybių narių pateikti pagrindiniai rezultatai ir duomenys apibendrinami šiame skirsnyje ir 4 lentelėje.

Valstybių narių galutinėse ataskaitose patvirtinta, kad EGF suteikia papildomos pridėtinės vertės, palyginti su tuo, ką pajėgtų padaryti valstybės narės, kad padėtų tiksliniams naudos gavėjams rasti naują darbo vietą ir sugrįžti į darbo rinką. EGF suteikia galimybę valstybėms narėms didesniam tikslinių paramos gavėjų skaičiui pasiūlyti daugiau, įvairesnių ir intensyvesnių paslaugų ilgesnį laiką nei tai būtų įmanoma be EGF paramos.

2.4.2. Paramos gavėjų grįžimo į darbo rinką kiekvienoje valstybėje narėje rodiklis

Remiantis 2017 ir 2018 m. gautomis galutinėmis ataskaitomis, paramos gavėjų grįžimo į darbo rinką kiekvienoje valstybėje narėje rodiklis svyruoja nuo 79 proc. (Švedijoje) iki 28 proc. (Graikijoje).

Grįžimo į darbo rinką rezultatams įtakos turi įsidarbinimo galimybės vietos ir regionų darbo rinkose po pasaulinės ekonomikos ir finansų krizės. Taigi grįžimo į darbo rinką rodiklis gali labai skirtis, priklausomai nuo ekonomikos sektoriaus ir atitinkamos vietovės. Be to, grįžimo į darbo rinką rodiklis nustatomas paramos panaudojimo laikotarpio pabaigoje ir rodo paramos gavėjų užimtumo padėtį tik duomenų rinkimo momentu. Remiantis iš kelių valstybių narių gauta informacija, grįžimo į darbo rinką rodiklis mėnesiais, einančiais po to, kai priemonės baigiamos įgyvendinti, paprastai padidėja ir vidutinės trukmės laikotarpiu toliau didėja.

EGF sėkmei didelį poveikį daro valstybių narių instituciniai gebėjimai ir paramos teikimo patirtis restruktūrizavimo atvejais. Kitas labai svarbus veiksnys – paramos gavėjų ir jų atstovų dalyvavimas nuo pat pradžių rengiant ir įgyvendinant EGF paramą. Pažymėtina, kad EGF finansuojamomis priemonėmis remiami darbuotojai paprastai yra daugiausia sunkumų darbo rinkoje patiriantys asmenys. Todėl vidutiniškai 60 proc. paremtų darbuotojų, kurie grįžo į darbo rinką pasibaigus įgyvendinimo laikotarpiui, palyginti su 47 proc. per ankstesnį ataskaitinį laikotarpį, – puikus rezultatas. Tačiau reikėtų pripažinti, kad darbuotojams grįžti į darbo rinką padeda bendras ekonominės padėties pagerėjimas valstybėse narėse.

8 schema. Paramos gavėjų grįžimo į darbo rinką kiekvienoje valstybėje narėje rodiklis

EGF paramos teikimo atvejų skaičius nurodytas skliaustuose.

2.4.3. 2017 ir 2018 m. pateiktų galutinių ataskaitų kokybinis vertinimas

Į paramos paketus, kuriuos aštuonios valstybės narės pasiūlė atleistiems darbuotojams, įtrauktos įvairios prie individualių poreikių pritaikytos darbo paieškos, įdarbinimo ir (per)kvalifikavimo priemonės. Didžiausios sumos išleistos trijose kategorijose:

·individuali pagalba ieškant darbo, atvejo valdymas ir bendro informavimo paslaugos: 30,9 mln. EUR (44 proc. visų prie individualių poreikių pritaikytų paslaugų);

·mokymas ir perkvalifikavimas: 26,3 mln. EUR (38 proc. visų prie individualių poreikių pritaikytų paslaugų);

·darbo paieškos išmokos : 4,4 mln. EUR (6 proc. visų prie individualių poreikių pritaikytų paslaugų).

Kvalifikacijos kėlimo ir mokymo programos buvo pritaikytos prie tikslinių paramos gavėjų poreikių ir pageidavimų, kuo labiau atsižvelgiant į vietos arba regionų darbo rinkų reikalavimus ir į sektorius, kuriuose gali būti sukurta darbo vietų.

EGF parama padeda paramos gavėjams (atleistiems darbuotojams ar NEET) didinti pasitikėjimą savimi, teikiant ne tik intensyvias orientavimo konsultacijas, bet ir specialiai pritaikytas mokymo priemones. EGF paramos gavėjams dažnai suteikia galimybę naudotis šiomis priemonėmis, teikdamas tokią paramą kaip judumo išmokos arba parama vaikų priežiūrai.